text: Mor og søn blev dræbt med adskillige knivstik
  19 september 2010 kl. 13.19
  Inden dørene blev lukket ved grundlovsforhøret i Retten i Sønderborg søndag eftermiddag, fremgik det af sigtelsen mod en 70-årig mand, at politiet mener, at han har dræbt sin kone og søn med "adskillige knivstik".
  Den 70-årige nægter sig skyldig.
  Politiet har tidligere udtalt, at drabene er foregået fredag aften. Men sigtelsen er indtil videre bredt formuleret. Den slår blot fast, at drabene er sket mellem fredag klokken 20.30 og lørdag klokken 13.30, hvor ligene blev fundet.
   Anklageren krævede dørene lukket under grundlovsforhøret, fordi politiet endnu ikke er færdig med at afsøge hele den landejendom på Gyden 1 i Møgeltønder, hvor drabene skete. Det tyder altså på, at efterforskerne endnu ikke har fundet drabsvåbnet.
   Politiet regner med, at man skal bruge yderligere tre-fire dage, før man har helt styr på detaljerne i sagen. Mens retsmødet var i gang, afsøgte politifolk med hunde de omkringliggende marker.
  